চেরনিহিভে রাশিয়ার ক্ষেপণাস্ত্র হামলায় নিহত বেড়ে ১৮
ইউক্রেইনের উত্তরাঞ্চলের শহর চেরনিহিভের সিটি সেন্টারে বুধবার রাশিয়ার তিনটি ক্ষেপণাস্ত্র হামলায় নিহতের সংখ্যা বেড়ে ১৮ হয়েছে। আহত হয়েছেন আরও ৭৮ জন।বৃহস্পতিবার নিহতের সংখ্যা বৃদ্ধি পাওয়ার খবর দেন স্থানীয় কর্মকর্তারা।গত কয়েক সপ্তাহের মধ্যে এটাই ইউক্রেইনে রাশিয়ার সবচেয়ে প্রাণঘাতী ক্ষেপণাস্ত্র হামলা। যা ইউক্রেইন সরকারের মিত্র দেশগুলোর কাছে আকাশ সুরক্ষা সহায়তা বৃদ্ধির আবেদনকে আরও জোরাল করলো।
রাশিয়ার হামলার পর বৃহস্পতিবার সকালে চেরনিহিভের সিটি সেন্টারে উদ্ধার কাজ সম্পন্ন হয় বলে সামাজিক যোগাযোগ মাধ্যম টেলিগ্রামে এক পোস্টে জানিয়েছেন গভর্নর ভিয়াচেস্লাভ চাউস।
বরাবরের মত রাশিয়া বেসামরিক অবকাঠামোতে হামলা চালানোর কথা অস্বীকার করেছে।দুই বছর পেরিয়ে তৃতীয় বছরে পড়েছে ইউক্রেইন যুদ্ধ। এই যুদ্ধে রাশিয়ার সেনা নিহতের সংখ্যা ৫০ হাজার ছাড়িয়েছে বলে সম্প্রতি বিবিসির একটি বিশ্লেষণাত্মক প্রতিবেদনে উঠে এসেছে।

ইউক্রেইন সরকার মিত্র দেশগুলো কাছে তাদের জন্য আকাশ সুরক্ষা সহায়তা আরও বৃদ্ধি করার অনুরোধ করে যাচ্ছে।